Nostolaitekonserni Konecranes on allekirjoittanut sopimuksen yhdysvaltalaisen Terexin materiaali- ja satamalaiteliiketoiminnan (siirryt toiseen palveluun)ostosta. Käteisellä ja osakkeilla maksettavan yritysoston arvo on yli 1,1 miljardia euroa.

Terex on yksi maailman suurimmista teollisuusnostureiden ja nosturinosien sekä -palveluiden tuottajista.

– Tämä yritysosto on ensisijaisen tärkeä, jotta voimme parantaa asemaamme maailmanlaajuisena kumppanina kunnossapidossa, teollisuusnostolaitteissa ja satamaratkaisuissa, sanoo Konecranesin toimitusjohtaja Panu Routila pörssitiedotteessa.

Terexistä tulee Konecranesin B-sarjan osakkeenomistaja 25 prosentin omistusosuudella.

Kaupan tavoitteena on 140 miljoonan euron vuotuiset synergiaedut, jotka toteutetaan kolmessa vuodessa. Yritysoston odotetaan toteutuvan vuoden 2017 alkupuolella.

Konecranesin haltuun siirtyy vain osa Terexistä, joten aiemmin ilmoitettu Konecranesin ja Terexin fuusio peruuntuu.

Terexiä on ollut ostamassa myös kiinalainen Zoomlion. Konecranesin ja Terexin kauppaan kuuluvan ehdon mukaan Terex voi irtisanoa ostosopimuksen toukokuun loppuun mennessä, jos yhdistyy Zoomlionin kanssa. Tässä tapauksessa Terex maksaa Konecranesille lähes 33 miljoonan euron korvauksen.

Konecranesin osakekurssi Helsingin pörssissä oli maanantaina ennen puoltapäivää yli 19 prosentin nousussa.